Suriname

Suriname  () atau Surinam, namo resminyo Republik Suriname ( ), adolah nagara nan talatak di pasisia timur laut Atlantik dari banua Amerika Selatan. Nagara ko babatehan jo Lautan Atlantik di utara, Guiana Parancih di timur, Guyana di barat, sarato Brazil di selatan. Lawehnyo nan indak sampai , manjadikannyo nagara badaulaik paliang ketek di Amerika Selatan. Suriname mampunyoi panduduak nan mancapai , nan rami mauni pasisia utara nagara, sarato di ibukota nagara, Paramaribo.

Lokasinyo sapinteh di utara dari Equator, Suriname marupokan nagara tropis nan didominasi utan ujan. Tutupan pohonnyo nan laweh sangaik pantiang sabagai upayo nagara untuak mitigasi parubahan iklim sarato mampatahankan negatif karbon. Sabagai sabuah nagara bakambang jo tingkek pambangunan manusia nan tinggi, ekonomi Suriname sangaik bagantuang pado sumber daya alamnyo nan malimpah, yaitu bauksit, ameh, minyak bumi, jo produk tani.

Suriname partamo kali diuni manusia pado milenium kaampek sabalun masehi dek panduduak asali, diantaronyo Arawak, Karib, jo Wayana. Urang Eropa baru tibo pado abaik ka-16, jo urang Ulando nan manguasoi wilayah ko baru di akhia abaik ka-17. Salamo maso kolonial Ulando, Suriname diutamokan untuak manjadi lumbuang gulo nan pananamannyo dilakukan dek budak dari Afrika, dan salapeh pabudakan dilarang pado 1863, dipakai tanago buruh dari Asia, cando dari urang India jo urang Jao. Pado 1954, Surinamo manjadi nagara konstituen Karajaan Balando. Baru pado 25 November 1975, Suriname manjadi nagara mardeka.

Sacaro budayo, Suriname tamasuak nagara-nagara Karibia dan manjadi anggota dari Komunitas Karibia (CARICOM). Suraname marupokan satu-satunyo nagara badaulaik di lua Eropa nan manjadikan bahaso Ulando sabagai bahaso resmi nagara untuak urusan pamarintahan, bisnis, media, jo pandidikan. Manuruik riset nan dilakukan Dutch Language Union, bahaso Ulando manjadi bahaso utamo dek 60% urang Suriname. Sranan Tongo, kreol dari bahaso Inggirih, umum dipakai sabagai basantara.

 Catatan kaki 

 Rujuakan 

Kategori:Suriname
Kategori:Amerika Selatan
Kategori:Nagara di dunia